CELEX: 32021R0728
Language: sl
Date: 2021-04-29 00:00:00
Title: Uredba Evropske centralne banke (EU) 2021/728 z dne 29. aprila 2021 o spremembi Uredbe (EU) št. 795/2014 o pregledniških zahtevah za sistemsko pomembne plačilne sisteme (ECB/2021/17)

5.5.2021   
               
               
                  SL
               
               
                  Uradni list Evropske unije
               
               
                  L 157/1
               
            
         UREDBA EVROPSKE CENTRALNE BANKE (EU) 2021/728
         z dne 29. aprila 2021
         o spremembi Uredbe (EU) št. 795/2014 o pregledniških zahtevah za sistemsko pomembne plačilne sisteme (ECB/2021/17)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije in zlasti člena 127(2) Pogodbe,
         ob upoštevanju Statuta Evropskega sistema centralnih bank in Evropske centralne banke ter zlasti člena 3.1, člena 22 in prve alinee člena 34.1 Statuta,
         ob upoštevanju naslednjega:
         
                     (1)
                  
                  
                     Upravljavci sistemsko pomembnih plačilnih sistemov (SPPS), ustanovljeni v državah članicah euroobmočja, morajo zagotoviti skladnost SPPS, ki jih upravljajo, z najvišjimi veljavnimi standardi, kakor so določeni v Uredbi Evropske centralne banke (EU) št. 795/2014 (ECB/2014/28) (1). To skladnost v primeru vsakega SPPS pregleduje ena sama centralna banka Eurosistema, ki je za ta namen določena kot pristojni organ. V primeru SPPS, ki izpolnjujejo merila, določena v členu 1(3)(iii) Uredbe (EU) št. 795/2014 (ECB/2014/28), bi morala pregled kot določeni pristojni organ izvajati Evropska centralna banka (ECB). Vendar pa je lahko v posebnih in izjemnih okoliščinah koristno, da skladnost takih SPPS pregledujeta dve centralni banki Eurosistema, tj. nacionalna centralna banka in ECB, ki sta določeni kot pristojna organa, da se izkoristita znanje zadevne nacionalne centralne banke o pregledovanem subjektu in njeno predhodno vzpostavljeno razmerje z njim ter da se prizna vloga ECB pri pregledu takih SPPS.
                  
               
                     (2)
                  
                  
                     Plačilni sistemi se določijo kot SPPS, če izpolnjujejo merila za določitev, ki se nanašajo na velikost, tržni delež, čezmejno dejavnost in zagotavljanje poravnave za druge infrastrukture finančnega trga, kakor je določeno v Uredbi (EU) št. 795/2014 (ECB/2014/28). Vendar pa lahko hitro spreminjajoči se tehnološki trendi v povezavi s spreminjajočimi se preferencami potrošnikov povzročijo korenite spremembe v načinu izvajanja plačil. Glede na to je pomembno, da se upoštevajo vsi potencialno relevantni dejavniki sistemske pomembnosti, zato bi bilo treba vzpostaviti dodatno, prožno in v prihodnost usmerjeno metodologijo za določitev plačilnih sistemov kot SPPS, da se zagotovi, da bodo za take plačilne sisteme veljali najvišji veljavni standardi za pregled, kakor so določeni v Uredbi (EU) št. 795/2014 (ECB/2014/28).
                  
               
                     (3)
                  
                  
                     Da se zagotovi spoštovanje jamstev ustreznega postopanja pred sprejetjem odločitve Sveta ECB o določitvi plačilnega sistema kot SPPS in po njej, bi bilo treba v Uredbi (EU) št. 795/2014 (ECB/2014/28) določiti postopke, ki zagotavljajo ustrezno postopanje. Ti postopki vključujejo izdajo pisnega obvestila s strani ECB ob začetku postopka določitve in obrazložitev njene odločitve, da plačilni sistem določi kot SPPS. Uredba (EU) št. 795/2014 (ECB/2014/28) bi morala določati tudi pravico upravljavca sistema do dostopa do spisov, pravico do izjave in pravico zahtevati notranji pregled odločitve, s katero se plačilni sistem določi kot SPPS.
                  
               
                     (4)
                  
                  
                     Poslovna dejavnost SPPS lahko skozi čas niha. Da se zagotovi celovitost okvira za določanje SPPS, pri tem pa čim bolj ohrani kontinuiteta in preprečijo pogoste prerazvrstitve plačilnih sistemov, bi moral plačilni sistem prenehati biti določen kot SPPS, če pri dveh zaporednih preveritvenih pregledih ne izpolni meril za določitev kot SPPS. Vendar pa ohranjanje statusa SPPS v takem obdobju morda ni primerno, če je malo verjetno, da bo sistem pri naslednjem preverjanju izpolnil merila, ki ga uvrščajo kot SPPS. Zato bi morala biti na voljo tudi možnost predčasne prerazvrstitve na podlagi ocene za vsak primer posebej.
                  
               
                     (5)
                  
                  
                     Zato je treba Uredbo (EU) št. 795/2014 (ECB/2014/28) ustrezno spremeniti –
                  
               SPREJEL NASLEDNJO UREDBO:
         
            Člen 1
            Spremembe
            Uredba (EU) št. 795/2014 (ECB/2014/28) se spremeni:
            
                        1.
                     
                     
                        člen 1 se spremeni:
                        
                                    (a)
                                 
                                 
                                    odstavek 2 se nadomesti z naslednjim:
                                    
                                       „2.   Svet ECB sprejme obrazloženo odločitev, s katero določi plačilne sisteme, za katere velja ta uredba, njihove upravljavce in pristojne organe. Ta seznam se vodi na spletni strani ECB in posodobi po vsaki spremembi.“;
                                    
                                 
                              
                                    (b)
                                 
                                 
                                    vstavi se naslednji odstavek 3-a:
                                    
                                       „3-a.   Ne glede na odstavek 3 lahko Svet ECB na podlagi preudarne in utemeljene presoje v skladu z odstavkom 2 odloči, da plačilni sistem določi kot SPPS tudi v katerem koli od naslednjih primerov:
                                       
                                                   (a)
                                                
                                                
                                                   kadar bi bila taka odločitev primerna ob upoštevanju narave, velikosti in kompleksnosti plačilnega sistema, narave in pomembnosti njegovih udeležencev, nadomestljivosti plačilnega sistema in razpoložljivosti nadomestnih možnosti zanj ter razmerja, soodvisnosti in drugih interakcij, ki jih ima sistem s širšim finančnim sistemom;
                                                
                                             
                                                   (b)
                                                
                                                
                                                   kadar plačilni sistem ne izpolnjuje meril iz odstavka 3 zgolj zato, ker se merila, določena v točki (b) odstavka 3, izpolnijo v obdobju, krajšem od koledarskega leta, in je verjetno, da bo plačilni sistem še izpolnjeval merila, ko bo ocenjen pri naslednjem preveritvenem pregledu.“;
                                                
                                             
                                 
                              
                                    (c)
                                 
                                 
                                    odstavek 3a se nadomesti z naslednjim:
                                    
                                       „3a.   Odločitev, ki se sprejme na podlagi odstavka 2, velja do preklica. Enkrat letno se izvede preveritveni pregled plačilnih sistemov, ki so bili določeni kot SPPS, da se preveri, ali ti plačilni sistemi še izpolnjujejo merila za določitev kot SPPS. Odločitev, ki se sprejme v skladu z odstavkom 2, se razveljavi, če:
                                       
                                                   (a)
                                                
                                                
                                                   se pri dveh zaporednih preveritvenih pregledih ugotovi, da SPPS ne izpolnjuje meril iz odstavka 3 in/ali odstavka 3-a, ali
                                                
                                             
                                                   (b)
                                                
                                                
                                                   se pri enem preveritvenem pregledu ugotovi, da SPPS ne izpolnjuje meril iz odstavka 3 in/ali odstavka 3-a, upravljavec SPPS pa Svetu ECB dokaže, da je malo verjetno, da bo SPPS ta merila izpolnil pred naslednjim preveritvenim pregledom.“;
                                                
                                             
                                 
                              
                                    (d)
                                 
                                 
                                    vstavi se naslednji odstavek 3b:
                                    
                                       „3b.   Upravljavec plačilnega sistema ima v 30 dneh od prejema odločitve o določitvi plačilnega sistema kot SPPS pravico zahtevati, da to odločitev pregleda Svet ECB. Zahteva mora vključevati vse podporne informacije in se pisno naslovi na Svet ECB. Obrazložena odločitev Sveta ECB v odgovor na tako zahtevo se pisno sporoči upravljavcu plačilnega sistema. S pisnim sporočilom se upravljavec obvesti o njegovi pravici do sodne presoje v skladu s Pogodbo. Če Svet ECB v dveh mesecih od zahteve ne sprejme odločitve, se šteje, da je zahteva za pregled zavrnjena.“;
                                    
                                 
                              
                  
                        2.
                     
                     
                        člen 2 se spremeni:
                        
                                    (a)
                                 
                                 
                                    točka 5 se nadomesti z naslednjim:
                                    
                                                „5.
                                             
                                             
                                                ‚pristojni organ‘ pomeni:
                                                
                                                            (a)
                                                         
                                                         
                                                            nacionalno centralno banko Eurosistema, ki je primarno odgovorna za pregled in je kot taka določena v skladu s členom 1(2), ali
                                                         
                                                      
                                                            (b)
                                                         
                                                         
                                                            v zvezi s plačilnim sistemom, ki je SPPS in izpolnjuje merila iz člena 1(3)(iii), ‚pristojni organ‘ pomeni:
                                                            
                                                                        (i)
                                                                     
                                                                     
                                                                        ECB ali
                                                                     
                                                                  
                                                                        (ii)
                                                                     
                                                                     
                                                                        kadar je bila nacionalna centralna banka Eurosistema primarno odgovorna za pregled v obdobju petih ali več let neposredno pred sprejetjem odločitve iz člena 1(2), ECB in to nacionalno centralno banko;“;
                                                                     
                                                                  
                                                      
                                          
                              
                  
                        3.
                     
                     
                        vstavijo se naslednji členi 2a do 2d:
                        
                           „Člen 2a
                           Pisno obvestilo o začetku postopka določitve plačilnega sistema kot SPPS
                           ECB o tem, da namerava začeti postopek v skladu s členom 1 zaradi določitve plačilnega sistema kot SPPS, obvesti upravljavca tega plačilnega sistema. V pisnem obvestilu se navedejo vsa bistvena dejstva in pravna podlaga v zvezi z morebitno določitvijo zadevnega plačilnega sistema kot SPPS.
                        
                        
                           Člen 2b
                           Pravica dostopa do spisov med postopkom določitve plačilnega sistema kot SPPS
                           Po prejemu pisnega obvestila iz člena 2a ima upravljavec plačilnega sistema pravico dostopati do spisov, dokumentov ali drugih gradiv ECB, ki so podlaga za določitev tega plačilnega sistema kot SPPS. Ta pravica ne zajema informacij, ki se štejejo za zaupne, v zvezi z ECB, nacionalno centralno banko ali drugimi tretjimi osebami, vključno z drugimi institucijami ali organi Unije.
                        
                        
                           Člen 2c
                           Pravica do izjave med postopkom določitve plačilnega sistema kot SPPS
                           
                              1.   V pisnem obvestilu, ki ga ECB pošlje v skladu s členom 2a, se določi rok, v katerem lahko upravljavec plačilnega sistema pisno izrazi morebitne ugovore, stališča in pripombe v zvezi z dejstvi in pravno podlago, navedenimi v pisnem obvestilu. Ta rok ne sme biti krajši od 30 delovnih dni in začne teči, ko upravljavec plačilnega sistema prejme pisno obvestilo.
                           
                           
                              2.   ECB lahko upravljavcu plačilnega sistema na njegovo zahtevo omogoči, da stališča izrazi na ustnem sestanku. Pripravi se zapisnik sestanka, ki ga podpišejo vse stranke. Kopija zapisnika se zagotovi vsem strankam.
                           
                           
                              3.   Ne glede na odstavek 2 lahko ECB izda odločitev o določitvi plačilnega sistema kot SPPS, ne da bi upravljavcu plačilnega sistema omogočila, da izrazi stališča, ugovore ali pripombe o dejstvih in pravni podlagi, navedenih v pisnem obvestilu ECB, če meni, da je to potrebno za preprečitev znatne škode za finančni sistem.
                           
                        
                        
                           Člen 2d
                           Utemeljitev odločitve o določitvi plačilnega sistema kot SPPS
                           
                              1.   Odločitev ECB, s katero se plačilni sistem določi kot SPPS, se obrazloži. Obrazložitev vsebuje bistvena dejstva in pravno podlago, na katerih temelji odločitev ECB.
                           
                           
                              2.   Ob upoštevanju odstavka 3 člena 2c ECB odločitev iz odstavka 1 tega člena utemelji samo na dejstvih in pravni podlagi, na katere je upravljavec plačilnega sistema lahko dal pripombe.“;
                           
                        
                     
                  
                        4.
                     
                     
                        v členu 21 se odstavek 2 nadomesti z naslednjim:
                        
                           „2.   ECB sprejme sklep o postopku in pogojih za izvajanje pooblastil iz odstavka 1. V tem sklepu se jasno določi, kako je treba izvajati ta pooblastila in ravnati v skladu s postopkovnimi vidiki, kadar sta pristojna organa hkrati ECB in nacionalna centralna banka v skladu s členom 2(5)(b)(ii).“;
                        
                     
                  
                        5.
                     
                     
                        v členu 22 se odstavek 6 nadomesti z naslednjim:
                        
                           „6.   ECB sprejme sklep o postopku, po katerem je treba ravnati, če naj bi se naložili korektivni ukrepi. V tem sklepu se jasno določi, kako je treba ravnati v skladu s tem postopkom, kadar sta pristojna organa hkrati ECB in nacionalna centralna banka v skladu s členom 2(5)(b)(ii).“
                        
                     
                  
         
            Člen 2
            Končna določba
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v državah članicah v skladu s Pogodbama.
            V Frankfurtu na Majni, 29. aprila 2021
            
               
                  Za Svet ECB
               
               
                  predsednica ECB
               
               Christine LAGARDE
            
         
         
            (1)  Uredba Evropske centralne banke (EU) št. 795/2014 z dne 3. julija 2014 o pregledniških zahtevah za sistemsko pomembne plačilne sisteme (ECB/2014/28) (UL L 217, 23.7.2014, str. 16).